慰陸子順喪偶
作者：陳深
朝代：宋

paragraphs: 歲晏登禹陵，山水清遊縱。
迴艫艤西湖，壎箎諧伯仲。
旅窗燈焰青，炊臼感幽夢。
絕絃聞遺聲，據藜發哀慟。
重憐遊子情，懼乏尊章奉。
凄風動虛幌，斜月照飛棟。
芳膠解鈿朵，流塵昏翠鳳。
荀香悵未歇，潘詩應屢諷。
孤獸駭哀鳴，離禽感幽哢。
蒙莊亦何人，傲倪自驚衆。
遺情信良難，至理堪折衷。